Մինչդեռ ընդդիմությունը երեկ բոլորովին այլ քաղաքական տարերքի մեջ էր: «Արդարություն» եւ «Ազգային միաբանություն» խմբակցությունների պատգամավորները դեռ մինչեւ հիմնական ելույթներին անցնելն այնքան հարցեր տվեցին հիմնական զեկուցողներին, որ պարտադրաբար նիստերի դահլիճ բերված կոալիցիոն բուկետը չդիմացավ աշխատանքային այդ նագրուզկային, եւ բարեկամաբար խնդրում էին իրենց ընդդիմադիր գործընկերներին՝ սահմանափակել հարցերը: Բայց քանի որ նիստը հեռարձակվում էր ուղիղ եթերով, եւ Գալուստ Սահակյանը զգոն հսկում էր, որ իրեն վստահված գլխաքանակը չպակասի, կոալիցիոն բերվածները պարտադրված էին նստել դահլիճում եւ լսել այն ամենը, ինչը միայն դեռ մեկ նիստի ընթացքում երեկ հասցրեց ասել ընդդիմությունը: